OBRAZLOŽENJE IZVRŠENJA FINANCIJSKOG PLANA HRVATSKOG ZAVODA ZA ZDRAVSTVENO OSIGURANJE ZA  2025. GODINU

UVOD
Rast gospodarske aktivnosti u Republici Hrvatskoj nastavljen je i u 2025. godini. Na tržištu rada zabilježen je rast bruto plaća i broja zaposlenih što je pozitivno utjecalo na prihode od doprinosa za obvezno zdravstveno osiguranje i obvezno zdravstveno osiguranje za slučaj ozljede na radu i profesionalne bolesti (u daljnjem tekstu: doprinosi), glavnog prihoda Hrvatskog zavoda za zdravstveno osiguranje (u daljnjem tekstu: HZZO). Uz navedeno, izmjene i dopune pojedinih zakona i njihovo stupanje na snagu u 2025. godini direktno su imale utjecaj na prihode odnosno rashode HZZO-a. Tako je od 1. siječnja 2025. godine Zakonom o izmjenama Zakona o doprinosima (Narodne novine, broj 152/24.) ukinuto oslobađanje od obveze plaćanja doprinosa na osnovicu za mladu osobu (do 30 godina života), uvedeno 2014. godine, što je pridonijelo većem ostvarenju prihoda od doprinosa. Zakonom o izmjenama i dopuni Zakona o obveznom zdravstvenom osiguranju (Narodne novine“ broj 105/25.) koji je na snazi od 1. kolovoza 2025. godine, izmijenjene su odredbe vezane uz prava osiguranih osoba od kojih su najznačajnije vezane uz povećanje najniže i najviše naknade plaće za vrijeme privremene nesposobnosti odnosno spriječenosti za rad, naknadu plaće tijekom njege oboljelog djeteta te naknadu za troškove prijevoza osiguranih osoba vezanih uz korištenje zdravstvene zaštite izvan mjesta prebivališta odnosno boravišta. Navedene izmjene imale su utjecaj na povećanje troškova na pojedinim aktivnostima novčanih naknada. Od 24. srpnja 2025. godine na snazi je i Zakon o izmjenama i dopunama Zakona o zdravstvenoj zaštiti (Narodne novine, broj 102/25.) kojim su izmijenjene odredbe koje se ponajprije odnose na zaštitu pacijenata i strože uvjete za zdravstvene radnike. Uvedena je zabrana zapošljavanja i obveza udaljenja s posla za zdravstvene radnike protiv kojih se vodi postupak ili su osuđeni za kaznena djela protiv spolne slobode, uz jasna pravila o otkazu. Također su precizirani uvjeti pripravničkog staža, nadzora pri radu, priznavanja staža iz inozemstva i izdavanja odobrenja za samostalni rad.
Tijekom 2025. godine su, u skladu s navedenim rastom osnovice za obračun plaće u javnim službama, u zdravstvenom sustavu korigirane cijene zdravstvenih usluga na svim nivoima zdravstvene zaštite te su povećavani maksimalni iznosi sredstava za provođenje bolničke zdravstvene zaštite i specijalističko-konzilijarne zdravstvene zaštite tzv. bolnički limiti.
Financijski plan HZZO-a za 2025. godinu usvojen je na sjednici Hrvatskog Sabora 6. prosinca 2024. godine i objavljen u Narodnim novinama, broj 149/24., a 30. listopada 2025. godine provedena je Izmjena i dopuna financijskog plana HZZO-a za 2025. godinu, objavljena u Narodnim novinama, broj 134, kojom su povećani prihodi od doprinosa što je omogućilo pokriće povećanih troškova zdravstvene zaštite i novčanih naknada. Pored toga, veći prihodi od doprinosa omogućili su HZZO-u da, usprkos smanjenju prihoda iz državnog proračuna, provede odluku Vlade Republike Hrvatske na temelju koje je krajem rujna i početkom listopada 2025. godine bolničkim zdravstvenim ustanovama isplatio namjensku pomoć za podmirivanje dijela dospjelih obveza prema dobavljačima lijekova, potrošnog i ugradbenog medicinskog materijala u ukupnom iznosu od 80.000.000,00 EUR. Također, vraćen je planirani dio beskamatnog zajma predviđen za 2025. godinu u iznosu od 27.757.251,17 EUR, dok je otplata preostalog dijela u visini od 55.514.505,00 EUR planirana do kraja 2027. godine.
Ukupni prihodi HZZO-a u financijskom planu za 2025. godinu planirani su u iznosu od 6.646.050.964 EUR, a ostvareni su u iznosu od 6.668.035.798,87 EUR ili 0,3 % više od planiranog. Ukupni rashodi planirani su u iznosu od 6.618.193.712 EUR, a izvršeni su u iznosu od 6.611.200.344,18 EUR ili 0,1 % manje od planiranog. Izdaci za financijsku imovinu i otplate zajmova planirani su u iznosu od 27.857.252 EUR, a izvršeni su u iznosu od 27.871.210,37 EUR ili 0,1 % više od planiranog.

RAČUN PRIHODA I RASHODA

PRIHODI
	BROJČANA OZNAKA I NAZIV
	OSTVARENJE
2024.
	PLAN
2025.
	OSTVARENJE
2025.
	INDEKS
	INDEKS

	1
	2
	3
	4
	5=4/2
	6=4/3

	6 PRIHODI POSLOVANJA
	5.937.370.901
	6.644.426.884
	6.667.947.534
	112,3
	100,4

	7 PRIHODI OD PRODAJE NEFINANCIJSKE IMOVINE
	195.027
	1.624.080
	88.265
	45,3
	5,4

	UKUPNI PRIHODI
	5.937.565.928
	6.646.050.964
	6.668.035.799
	112,3
	100,3



Ukupni prihodi HZZO-a u 2025. godini planirani su u iznosu od 6.646.050.964 EUR, a ostvareni su u iznosu od 6.668.035.798,87 EUR ili 0,3 % više od planiranog te 12,3 % više od ostvarenja u 2024. godini.
PRIHODI POSLOVANJA
Prihodi poslovanja (razred 6) planirani u iznosu od 6.644.426.884 EUR, ostvareni su u iznosu od 6.667.947.534,34 EUR ili 0,4 % više od planiranog, odnosno 12,3 % više nego u prethodnoj godini.
Glavnina prihoda poslovanja HZZO-a, s udjelom od 82,6 %, evidentirana je na skupini 62 – Doprinosi, a odnosi se na prihode od doprinosa za obvezno zdravstveno osiguranje i obvezno zdravstveno osiguranje za slučaj ozljede na radu koji su ostvareni u iznosu od 5.506.930.843,80 EUR, gotovo na razini planiranog i 15,6 % ili nominalno 741.249.058,28 EUR više u odnosu na prethodnu godinu. U strukturi prihoda od doprinosa za zdravstveno osiguranje, doprinosi za obvezno zdravstveno osiguranje (odjeljak 6211) iznose 5.504.866.462,56 EUR, dok prihodi od doprinosa za slučaj ozljede na radu (odjeljak 6212) iznose 2.064.381,24 EUR. Zbog prvobitne procjene sporijeg rasta ovih prihoda u izvornom financijskom planu HZZO-a, napravljena je nova procjena rasta ovih prihoda koji su u listopadu 2025. godine Izmjenama i dopunama Financijskog plana HZZO-a za 2025. godinu povećani za 191.039.058 EUR. Na povećanje prihoda od doprinosa za obvezno zdravstveno osiguranje u 2025. godini, koji se ostvaruje uplatom iznosa obračunatog po stopi od 16,5 % na osnovicu bruto plaće, utjecalo je povoljno stanje na tržištu rada odnosno porast broja zaposlenih kao i rast plaća. Uz navedeno, na porast prihoda od doprinosa utjecala je i izmjena Zakona o doprinosima (Narodne novine, broj 152/24.) kojom je od 1. siječnja 2025. godine ukinuto oslobođenje od obveze plaćanja doprinosa na osnovicu za mladu osobu (do 30 godina života), uvedeno 2014. godine.  
Pomoći iz inozemstva i od subjekata unutar općeg proračuna (skupina 63) ostvarene su u iznosu od 757.032.784,66 EUR, 0,1 % manje od planiranog i 3,6 % manje od ostvarenja u 2024. godini. 
Najveći dio ovih prihoda čine Pomoći proračunu i izvanproračunskim korisnicima iz drugih proračuna (podskupina 633) koje su ostvarene u planiranom iznosu od 755.864.627,00 EUR. Prihodi od državnog proračuna ostvaruju se proračunskim transferom s pozicija financijskog plana Ministarstva zdravstva A800003 – Transfer proračunskih sredstava Hrvatskom zavodu za zdravstveno osiguranje i A800011 – Dodatna sredstva za pokriće troškova zdravstvene zaštite. Navedena sredstava ostvaruju se u skladu s člankom 72. i 82. Zakona o obveznom zdravstvenom osiguranju (Narodne novine, broj 80/13., 137/13., 98/19., 33/23. i 105/25. – u daljnjem tekstu: ZOZO) i člankom 14.a Zakona o dobrovoljnom zdravstvenom osiguranju (Narodne novine, broj 85/06., 150/08., 71/10., 53/20., 120/21. i 23/23.). Čine ih prihodi od proračunskih korisnika koji plaćaju doprinose za osobe evidentirane u evidenciji nezaposlenih osoba Hrvatskog zavoda za zapošljavanje, za osobe kojima je odlukom nadležnog suda oduzeta sloboda (članak 72. ZOZO-a), prihodi na ime premija za police dopunskoga zdravstvenog osiguranja za osiguranike kojima se polica pokriva na teret državnog proračuna (članak 14.a Zakona o dobrovoljnom zdravstvenom osiguranju) te za pokriće troškova naknade plaće osiguranika odnosno zdravstvene zaštite osiguranih osoba koji su to pravo ostvarili na teret državnog proračuna (članak 82. stavak 1. ZOZO-a). Također, u skladu s člankom 82. stavkom 3. ZOZO-a, u državnom proračunu se osiguravaju dodatna sredstva za pokriće prava iz obveznoga zdravstvenog osiguranja namijenjenih osiguranju financijske stabilnosti zdravstvenog sustava i zadržavanju jednakog opsega prava iz obveznoga zdravstvenog osiguranja uslijed zakonskih izmjena iz 2023. godine kojima su smanjeni prihodi HZZO-a, čime su istovremeno ostvarene uštede u državnom proračunu odnosno smanjeni njegovi rashodi. Iznos proračunskih transfera za 2025. godinu određen je u izvornom financijskom planu HZZO-a u visini od 785.200.000,00 EUR, no njegov iznos je u listopadu 2025. godine smanjen za 29.335.373 EUR kroz Izmjene i dopune financijskog plana HZZO-a za 2025. godinu (Narodne novine, broj 134/25.) te iznosi 755.864.627 EUR što je i ostvareno. U usporedbi s prethodnom godinom, prihodi od transfera u skladu s člankom 72. i 82. ZOZO-a manji su za 24.594.230 EUR odnosno 3,2 %. Ukupne pomoći proračunu iz drugih proračuna i izvanproračunskim korisnicima na podskupini 633 manje su za 24.743.834,84 EUR odnosno 3,2 %.
Pomoći temeljem prijenosa EU sredstava (podskupina 638) ostvarene su u iznosu od 1.165.762,96 EUR, 32,0 % manje od planiranog, a odnose se u potpunosti na kapitalne pomoći iz državnog proračuna temeljem prijenosa EU sredstava po projektu „Cjelovita obnova poslovne zgrade Hrvatskog zavoda za zdravstveno osiguranje u Sisku“ koji se financira iz Nacionalnog programa oporavka i otpornosti. 
Pomoći od međunarodnih organizacija te institucija i tijela EU (podskupina 632) ostvarene su u iznosu od 2.394,70 EUR i odnose se na refundacije Europske komisije.
Prihodi od imovine (skupina 64) ostvareni su u iznosu od 8.370.034,01 EUR ili 3,1 % više od planiranog i 34,4 % manje nego prethodne godine. Glavnina ovih prihoda odnosi se na prihode od financijske imovine (podskupina 641) u iznosu od 8.325.267,96 EUR, dok se 44.766,05 EUR odnosi na prihode od nefinancijske imovine (podskupina 642) ostvarene od zakupa i iznajmljivanja imovine. Prihodi od financijske imovine u 2025. godini ostvareni su u najvećem dijelu od kamata na doprinose u iznosu od 4.925.341,15 EUR, koje se od 2024. godine, prema preporuci Državnog ureda za reviziju, iskazuju zasebno. Uz to, ovdje su iskazane i kamate na sredstva na računu Hrvatske narodne banke prema Odluci o kamatnim stopama na novčana sredstva subjekta javnog sektora kod Hrvatske narodne banke (Narodne novine, broj 154/22. i 46/23.) koja iznose 3.376.108,69 EUR, što je 50,3 % manje nego prethodne godine (6.791.837,46 EUR u 2024. godini) zbog smanjenih sredstava na računu dopunskoga zdravstvenog osiguranja. 
Prihodi od upravnih i administrativnih pristojbi, pristojbi po posebnim propisima i naknada (skupina 65) u cijelosti se odnose na prihode prema posebnim propisima (podskupina 652), koji su ostvareni u iznosu 395.211.435,33 EUR, 7,1 % više od planiranog odnosno 5,9 % više nego prethodne godine. Prihode prema posebnim propisima čine prihodi od sudjelovanja u troškovima zdravstvene zaštite, prihodi od premije dopunskoga zdravstvenog osiguranja, prihodi od inozemnih osiguranja temeljem sklopljenih međunarodnih ugovora o socijalnom osiguranju kojima je riješeno pitanje zdravstvene zaštite, prihodi od premije obveznoga osiguranja od automobilske odgovornosti te ostali nespomenuti prihodi prema posebnim propisima. 
Prihodi od sufinanciranja cijene usluge, participacije i slično ostvareni su u iznosu od 10.654.524,94 EUR, 75,5 % manje u odnosu na 2024. godinu, a odnose se na prihode od naplaćene gotovine u primarnoj zdravstvenoj zaštiti od osiguranih osoba bez police dopunskoga zdravstvenog osiguranja u iznosu od 2.870.821,55 EUR i prihode naplaćene od privatnih osiguravatelja dopunskoga zdravstvenog osiguranja u iznosu od 7.783.703,39 EUR. U 2025. godini dopunsko zdravstveno osiguranje nije doznačavalo obveznom zdravstvenom osiguranju sredstva od sudjelovanja u pokriću troškova zdravstvene zaštite već se u prvom dijelu godine zatvarala obveza obveznoga zdravstvenog osiguranja prema dopunskom zdravstvenom osiguranju iz ranijih godina, dok se u drugom dijelu godine na taj način nastojalo premostiti nelikvidnost u poslovanju dopunskoga zdravstvenog osiguranja nastala zbog povećanih rashoda za zdravstvenu zaštitu, do povećanja cijene police dopunskog zdravstvenog osiguranja. Posljedično prethodno navedenom, prihodi od premije dopunskoga zdravstvenog osiguranja bilježe veće ostvarenje u odnosu na 2024. godinu za 24,5 % te iznose 184.525.297,38 EUR. 
Ostali prihodi za posebne namjene sastoje se od prihoda od  inozemnih osiguranja temeljem sklopljenih međunarodnih ugovora o socijalnom osiguranju ostvarenih u iznosu od 75.378.470,46 EUR, što je 10,0 % manje nego prethodne godine te prihoda od premije obveznoga osiguranja od automobilske odgovornosti koje izdvajaju društva za osiguranje na ime naplaćene funkcionalne premije obveznoga osiguranja od automobilske odgovornosti i koji se obračunavaju po stopi od 5 %, ostvarenih u iznosu od 12.261.414,54 EUR odnosno 3,7 % više nego 2024. godine.
Ostali nespomenuti prihodi po posebnim propisima ostvareni su u iznosu od 112.391.728,01 EUR ili 22,2 % više u odnosu na plan i 30,5 % više nego u 2024. godini kada su iznosili 86.137.315,41 EUR. Glavninu ovih prihoda čine prihodi od rabata na lijekove s popisa posebno skupih lijekova i lijekova s osnovne i dopunske liste lijekova te prihoda od naknada za stavljanje lijekova na liste lijekova HZZO-a, koji su ostvareni u iznosu od 108.620.681,22 EUR ili 30,4 % više nego prethodne godine (83.305.334,93 EUR u 2024. godini). Iako je zabilježen značajniji porast, ovi prihodi nisu dosegli razinu iz 2023. godine kad je zabilježena najviša razina od 128.563.642,38 EUR. Do promjene trenda u ostvarivanju prihoda došlo je u 2024. godini radi više elemenata koji su utjecali na ostvarenje u istoj kalendarskoj godini, a najznačajniji su bili implementacija novog sustava eHZZO-a i primjena novoga modela ugovaranja posebno skupih lijekova. U 2025. godini prihodi se postupno povećavaju unatoč činjenici da se u novom modelu ugovaranja odlukama Povjerenstva za lijekove naglasak stavlja na postizanje nižih cijena lijekova na listi kako bi se snizili troškovi bolnica za lijekove, a čime se indirektno smanjuje prostor za ostvarenje većih stopa povrata HZZO-u budući da je dio rabata sada uključen u nižu cijenu lijekova.
Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima (skupina 66) ostvareni su u iznosu od 358.272,24 EUR, odnosno 0,5 % manje od planiranog i 7,2 % više u odnosu na prethodnu godinu, a najvećim dijelom se odnose na naknade za korištenje informacijskog sustava.
Prihodi od kazni, upravnih mjera i ostali prihodi (skupina 68) ostvareni su u iznosu od 44.164,30 EUR, odnosno 31,0 % manje u odnosu na planirano i 2,9 % manje nego 2024. godini.
PRIHODI OD PRODAJE NEFINANCIJSKE IMOVINE
Prihodi od prodaje nefinancijske imovine (razred 7) ostvareni su u iznosu od 88.264,53 EUR, odnosno 54,7 % manje nego prethodne godine, a odnose se na prihode od obročne otplate otkupljenih stanova te od prodaje službenog automobila i poslovnog prostora u Zagrebu.

RASHODI
	BROJČANA OZNAKA I NAZIV
	IZVRŠENJE
2024.
	PLAN
2025.
	IZVRŠENJE
2025.
	INDEKS
	INDEKS

	1
	2
	3
	4
	5=4/2
	6=4/3

	3 RASHODI POSLOVANJA
	5.945.151.348
	6.601.633.662
	6.606.615.073
	111,1
	100,1

	4 RASHODI ZA NABAVU NEFINANCIJSKE IMOVINE
	3.214.904
	16.560.050
	4.585.271
	142,6
	27,7

	UKUPNI RASHODI
	5.948.366.253
	6.618.193.712
	6.611.200.344
	111,1
	99,9



Ukupni rashodi HZZO-a u 2025. godini planirani su u iznosu od 6.618.193.712 EUR, a izvršeni su u iznosu od 6.611.200.344,18 ili 0,1 % manje od planiranih te 11,1 % više od ostvarenja u prethodnoj godini.
RASHODI POSLOVANJA
Rashodi poslovanja (razred 3) planirani su u iznosu od 6.601.633.662 EUR, a izvršeni su u iznosu od 6.606.615.072,88 EUR ili 0,1 % više od plana i 11,1 % više od izvršenja u prethodnoj godini.
U strukturi rashoda poslovanja, najveći dio (97,4 %) čine rashodi skupine 37 Naknade građanima i kućanstvima na temelju osiguranja i druge naknade koji su izvršeni u iznosu od 6.438.123.203,21 EUR ili 0,1 % više od planiranog i 12,5 % više od izvršenja u 2024. godini. Unutar skupine 37, glavnina rashoda poslovanja HZZO-a izvršena je na podskupini 371 koja iznosi 6.438.077.590,42 EUR i na kojoj su iskazani rashodi za zdravstvenu zaštitu na temelju obveznog osiguranja u iznosu od 5.578.642.649,98 EUR, dopunskog osiguranja u iznosu od 269.438.338,05 EUR, te isplate naknada zbog privremene nesposobnosti odnosno spriječenosti za rad i ostalih naknada koje proizlaze iz Zakona o obveznom zdravstvenom osiguranju u iznosu od 589.996.602,39 EUR. Na podskupini 372 evidentirani su rashodi za školarine i specijalizacije radnika HZZO-a koji u 2025. iznose 45.612,79 EUR.
Pomoći dane u inozemstvo i unutar općeg proračuna (skupina 36) izvršene su u iznosu od 80.021.249,81 EUR, što je u okviru planiranog iznosa i  42,6 % manje od izvršenja u 2024. godini. 
Glavnina rashoda nalazi se na podskupini 363 – Pomoći drugom proračunu i izvanproračunskim korisnicima, na kojoj su evidentirana isplaćena sredstva namjenske pomoći za podmirivanje dijela dospjelih obveza bolničkih zdravstvenih ustanova prema dobavljačima lijekova, potrošnog i ugradbenog medicinskog materijala na temelju Odluke Vlade Republike Hrvatske od 26. rujna 2025. godine u iznosu od 80.000.000,00 EUR te preostale refundacije sredstava za isplaćene posebne nagrade zdravstvenim radnicima koji su obavljali poslove vezane uz pružanje zdravstvene skrbi u primarnoj zdravstvenoj zaštiti pacijentima oboljelima od bolesti COVID-19 u iznosu od 18.360,30 EUR. 
Na podskupini 368 – Pomoći temeljem prijenosa EU sredstava evidentiran je iznos od 2.889,51 EUR, a odnosi se na sredstva koja su doznačena Hrvatskom zavodu za javno zdravstvo na temelju sporazuma o partnerstvu na projektu XT-Ehr.
Rashodi za zaposlene (skupina 31) izvršeni su u iznosu od 67.247.104,72 EUR, 1,2 % više od planiranog te 7,2 % više u odnosu na prethodnu godinu, a čine ih bruto plaće s doprinosima na plaće, jubilarne nagrade, regres, božićnica, nagrada za uskrsne blagdane, dar za djecu zaposlenika, otpremnine radi odlaska u mirovinu i novčane pomoći. Osnovica za obračun plaće u javnim službama u 2025. godini rasla je 3 % od 1. veljače 2025. godine (plaća za veljaču koja se isplaćuje u ožujku) te dodatnih 3 % od 1. rujna 2025. godine (plaća za rujan koja se isplaćuje u listopadu) te iznosi 1.004,87 EUR. Prosječan broj zaposlenih u HZZO-u na osnovi sati rada u 2025. godini iznosio je 2.325 zaposlenika za koje su isplaćena sredstva za bruto plaću na godišnjoj razini u iznosu od 55.873.405,16 EUR. Prema kadrovskoj evidenciji, broj radnika u HZZO-u na dan 31. prosinca 2025. godine iznosio je 2.601 (od čega jedan državni dužnosnik).
Materijalni rashodi (skupina 32) izvršeni su u iznosu od 18.099.810,78 EUR, što je 7,3 %  manje od planiranog, a 22,9 % više u odnosu na izvršenje u prethodnoj godini. 
Najveći dio materijalnih rashoda izvršen je u okviru podskupine 323 – Rashodi za usluge u iznosu od 13.709.754,66 EUR koji su veći 33,6 % u odnosu na 2024. godinu, a 4,7 % manje od planiranog. Unutar podskupine 323, uslijed povećane potrebe za privremenim zakupom poslovnih prostora za vrijeme izvođenja radova na poslovnim prostorima u vlasništvu HZZO-a te većih cijena zakupa, izvršenje na odjeljku 3235 – Zakupnine i najamnine veće je 41,9 % u odnosu na prethodnu godinu. Isto tako, veće izvršenje u odnosu na prethodnu godinu evidentirano je na odjeljku 3238 – Računalne usluge zbog većih troškova održavanja eHZZO sustava i migracije ostalih IT sustava u Centar dijeljenih usluga (CDU). 
Rashodi za materijal i energiju (podskupina 322) izvršeni su u iznosu od 1.997.956,14 EUR, 20,0 % manje od planiranog i 3,9 % više od izvršenja u 2024. godini što je rezultat ušteda na poziciji uredskog materijala te manjeg izvršenja na odjeljku 3223 – Energija, zbog nastavka provedbe Vladinih paketa mjera za zaštitu kućanstva i gospodarstva kojima su zadržane niske cijene energenata u većem dijelu 2025. godine. 
Naknade troškova zaposlenima (podskupina 321) izvršene su u iznosu od 1.541.063,46 EUR, 11,8 % manje od planiranog i 6,9 % manje od izvršenja u prošloj godini najvećim dijelom zbog manjeg izvršenja na poziciji službena putovanja koja su gotovo 40 % manja i od planiranih i od izvršenja u prethodnoj godini. 
Ostali nespomenuti rashodi poslovanja (podskupina 329) izvršeni u iznosu od 851.036,52 EUR, što je 5 % manje od planiranog i 4,4 % manje od izvršenja u 2024. godini.
Financijski rashodi (skupina 34) izvršeni su u iznosu od 2.713.785,32 EUR, 3,3 % više u odnosu na plan i 1,0 % više u odnosu na izvršenje u 2024. godini, a čine ih bankarske usluge i usluge platnog prometa, negativne tečajne razlike i zatezne kamate. 
Rashodi za donacije, kazne, naknade šteta i kapitalne pomoći (skupina 38) izvršeni su u iznosu od 409.919,04 EUR, 29,4 % manje od planiranog i 7,7 % manje od izvršenja u 2024. godini te se uglavnom odnose na isplate po odštetnim zahtjevima na temelju rješenja Povjerenstva Vlade Republike Hrvatske za rješavanje odštetnih zahtjeva radnika profesionalno izloženih azbestu u ukupnom iznosu od 403.641,66 EUR.
RASHODI ZA NABAVU NEFINANCIJSKE IMOVINE
Rashodi za nabavu nefinancijske imovine (razred 4) izvršeni su u iznosu od 4.585.271,30 EUR, manji su 72,3 % od planiranih i veći 42,6 % od izvršenja u prethodnoj godini. 
Rashodi za nabavu neproizvedene dugotrajne imovine (skupina 41) izvršeni su iznosu od 110.971,01 EUR, 37,9 % više od izvršenja u 2024. godini i 63 % manje od planiranog budući da nisu okončani radovi na uređenju poslovnog prostora za ispostavu HZZO-a u Crikvenici te nije započeto planirano projektiranje uređenja poslovnog prostora za ispostavu HZZO-a u Opatiji iz razloga što nisu bile ishođene potrebne suglasnosti.
Rashodi za nabavu proizvedene dugotrajne imovine (skupina 42) izvršeni su u iznosu od 1.656.164,28 EUR, što je 9,3 % manje od izvršenja u 2024. godini i 72,3 % manje od planiranog zbog manjeg izvršenja na podskupini 421 – građevinski objekti na kojoj su planirana sredstva za realizaciju projekta izgradnje poslovne zgrade HZZO-a u Gradišćanskoj ulici u Zagrebu za koju još nisu poduzete radnje vezane uz revidiranje postojeće projektne dokumentacije te sredstva za izgradnju zgrade i kupnju poslovnog prostora u Krapini koja nije realizirana već su samo poduzete pripremne radnje. 
Rashodi za dodatna ulaganja na nefinancijskoj imovini (skupina 45) izvršeni su u iznosu od 2.818.136,01 EUR, što je 27,4 % od planiranog iznosa i 115,4 % više od izvršenja u 2024. godini. Odnose se na investicije uređenja i opremanja poslovnih prostora HZZO-a na više lokacija koje su u tijeku te zbog poteškoća u provedbi dio planiranih sredstava nije mogao biti utrošen u 2025. godini.

RAČUN FINANCIRANJA
Račun prihoda i rashoda
	BROJČANA OZNAKA I NAZIV
	PLAN
2025.
	OSTVARENJE/
IZVRŠENJE 2025.
	INDEKS

	1
	2
	3
	4=3/2

	UKUPNI PRIHODI
	6.646.050.964
	6.668.035.799
	100,3

	UKUPNI RASHODI
	6.618.193.712
	6.611.200.344
	99,9

	RAZLIKA - VIŠAK/MANJAK
	27.857.252
	56.835.455
	204,0



Račun financiranja
	BROJČANA OZNAKA I NAZIV
	PLAN
2025.
	OSTVARENJE/
IZVRŠENJE 2025.
	INDEKS

	1
	2
	3
	4=3/2

	8 PRIMICI OD FINANCIJSKE IMOVINE I ZADUŽIVANJA
	0
	5.000
	

	5 IZDACI ZA FINANCIJSKU IMOVINU I OTPLATE
	27.857.252
	27.871.210
	100,1

	RAZLIKA PRIMITAKA I IZDATAKA
	-27.857.252
	-27.866.210
	100,0

	PRIJENOS SREDSTAVA IZ PRETHODNE GODINE
	154.368.183
	154.368.183
	100,0

	PRIJENOS SREDSTAVA U SLJEDEĆU GODINU
	-154.368.183
	-183.337.428
	118,8

	NETO FINANCIRANJE
	-27.857.252
	-56.835.455
	204,0

	VIŠAK/MANJAK + NETO FINANCIRANJE
	0
	0
	



Ukupni prihodi HZZO-a u financijskom planu za 2025. godinu planirani su u iznosu od 6.646.050.964 EUR, a ostvareni su u iznosu od 6.668.035.798,87 EUR ili 0,3 % više od planiranog. Ukupni rashodi planirani su u iznosu od 6.618.193.712 EUR, a izvršeni su u iznosu od 6.611.200.344,18 EUR ili 0,1 % manje od planiranog. Usporedbom ostvarenih prihoda i izvršenih rashoda proizlazi višak prihoda od 56.835.454,69 EUR.
Primici od financijske imovine i zaduživanja ostvareni su u iznosu od 5.000,00 EUR, a odnose se na primitak od povrata jamčevnih pologa. 
U okviru izdataka za financijsku imovinu i otplate zajmova, evidentiran je povrat primljenog beskamatnog zajma od državnog proračuna iz 2020. godine (kao kompenzacijska mjera HZZO-u zbog mjera pomoći gospodarstvenicima u očuvanju radnih mjesta) u cilju premošćivanja situacije nastale zbog različite dinamike priljeva sredstava i dospijeća obveza uslijed odgode plaćanja doprinosa. U 2025. godini planirana je otplata zajma u iznosu od 27.757.252,00 EUR, a izvršena je u cijelosti odnosno u iznosu od 27.757.251,17 EUR. Ukupan preostali iznos zajma na dan 31. prosinca 2025. godine iznosi 55.514.505,00 EUR. Uz to, u okviru ovih izdataka evidentirani su i izdaci za jamčevne pologe koji se odnose dane jamčevne pologe za sudjelovanje HZZO-a na javnim natječajima, koji su planirani u iznosu od 100.000,00 EUR, a izvršeni u iznosu od 113.959,20 EUR. 
Ostvareni primici od nefinancijske imovine i zaduživanja u iznosu od 5.000,00 EUR umanjuju se za izvršene izdatke za financijsku imovinu i otplate zajmova u iznosu od 27.871.210,37 EUR, iz čega proizlazi razlika primitaka i izdataka u iznosu od -27.866.210,37 EUR.
Stanje novčanih sredstava na računu HZZO-a na dan 1. siječnja 2025. godine iznosilo je 155.501.925,41  EUR, a stanje na dan 31. prosinca 2025. godine iznosilo je 184.683.845,00 EUR.

PRIJENOS SREDSTAVA
Na početku 2025. godine iskazan je prijenos sredstava iz prethodne godine u iznosu od 154.368.183,30 EUR te uz ostvareni višak prihoda u iznosu od 56.835.454,69 EUR i ostvarenu  razliku primitaka i izdataka u iznosu od -27.866.210,37 EUR, prijenos sredstava u sljedeću godinu iznosi 183.337.427,62 EUR.


